Pe 21 martie 2024, aparatul de propagandă al președintelui PNL al Consiliului Județean Suceava, Gheorghe Flutur, a fost pus la treabă, acesta trimițînd presei vreo patru comunicate semnate de domnul președinte. În ultimul dintre acestea se arăta că "în ședința deliberativului județean de la sfîrșitul acestei luni voi veni cu un proiect de hotărîre pentru aprobarea Programului privind acordarea de finanțări nerambursabile în anul 2024 din bugetul propriu al județului Suceava, pentru activități nonprofit de interes județean. Atragerea societății civile în procesul de dezvoltare economică şi socială a județului este foarte importantă, sugestiile şi propunerile venite din partea sectorului neguvernamental fiind, de cele mai multe ori, realiste şi bine fundamentate".
După această perie dată societății civile în an electoral, domnul Flutur s-a mai lungit un pic, iar pe final a spus și ce zone vor fi sponsorizate datorită mărinimiei domniei sale: "Domeniile pentru care se acordă finanțări nerambursabile pentru anul 2024 sînt: asistență socială, programe, proiecte și acțiuni în domeniul cultural, activități de tineret, educație civică, sănătate publică, activități sportive și mediu".
Așadar, și activități sportive. După cum se știe, domnul Flutur nu este un iubitor al sportului și nici un susținător al acestuia. Dar ce să facă și el dacă deputatul PSD de Suceava George Șoldan, contracandidatul său la șefia administrației județene, a promis că va sprijini fotbalul, iar economistul Vasile Rîmbu, candidatul PSD pentru Primăria Suceava, a promis că va sprijini sportul, în general, și fotbalul în particular, chiar dacă nici ei n-au mare treabă cu sportul. Sportivii care vor primi bani vor trebui să mulțumească anului 2024 că a venit cu alegerile, iar candidaților Opoziției pentru că au venit cu promisiunile, forțîndu-l pe domnul Flutur să vină cu banii.
ProMisiune posibilă